Noorweë het gelukkigste mense ter wêreldDie Noorse vlag. Foto: http://aremobility.com/ Suid-Afrika is nie ŉ besonder gelukkige nasie nie. Volgens die uitslae van die jongste VN-indeks wat geluk meet, beklee Suid-Afrika die 101ste posisie uit 155 lande. Dié indeks, wat deur die Verenigde Nasies opgestel is vir Internasionale Geluk-dag, neem faktore soos onder meer die vryheid om besluite te neem, vrygewigheid, deursigtigheid, gesondheid en inkomste in ag. Suid-Afrika se posisie het sedert 2014 skerp afgeneem op dié algehele gelukkigheidsindeks, met meer as tien plekke. Volgens dié indeks, wat strek van 2005 tot 2016, is Noorweërs die gelukkigste mense ter wêreld, nadat die land Denemarke verbygesteek het. Ander lande wat ook onder die top 10 gelukkigste lande ter wêreld tel, is Ysland, Switserland, Finland, Nederland, Kanada, Nieu-Seeland en Australië. Die verslag toon verder Afrika is ook nie ŉ gelukkige kontinent nie, met Suid-Afrika wat vir die tydperk van 2014 tot 2016 die sewende gelukkigste land in Afrika was. Somalië, wat die 5de plek beklee, het Suid-Afrika die loef afgesteek. Die Sentraal-Afrikaanse Republiek (155), Burundi (154) Tanzanië (153), Sirië (152), Rwanda (151) en Togo is volgens die indeks die ongelukkigste lande ter wêreld. Afrikalande oorheers die onderste punt van die indeks met oorloggeteisterde lande, soos Sirië en Afganistan, wat ook daar kom nes skop het.